Nuwe sitkom 'Die Kasteel' – nou op Showmax | Maroela Media
Nuwe sitkom 'Die Kasteel' – nou op Showmax
Die Kasteel is 'n splinternuwe Afrikaanse kykNET-sitkom wat, soos dit 'n behoorlike sitkom betaam, voor 'n regte-egte gehoor opgeneem word.
Die storie gaan oor Eckhard en Tina-Marie de Wet, voorheen windgat inwoners van Waterkloof, wat al hulle geld in 'n Ponzi-skema verloor. Al wat hulle oor het, is hulle luukse huis en hulle besluit om dié in 'n boetiekhotel te omskep om die familie van totale ondergang te red.
Hul donskop dogter Michellay probeer hand bysit, en die tuinier Wilson en huishulp Cecilia moet natuurlik ook bontstaan wanneer die gaste begin aanklop – al het niemand eintlik die vaagste benul wat hulle doen nie.
Die Kasteel spog met 'n sterbelaaide rolverdeling: Hannes Muller, Dorette Potgieter, Cintaine Schutte, Solomon Cupido en Pulane Sekepe is die sentrale spelers, en elke week is daar ook 'n kleurvolle span gasspelers wat die lagspiere help tokkel.